Min kæreste foretager sig absolut ingenting herhjemme. Det er mig, der klarer alt – jeg gør rent, vasker, står for maden og tager mig af vores datter. Vi var enige om at få et barn, men han tager overhovedet ikke ansvar. Han sidder det meste af tiden foran sin computer, og i weekenderne har han brug for at sove. Han siger, han er træt efter at have arbejdet hårdt hele ugen. Han har ikke været alene med vores datter en eneste time, siden hendes fødsel, og hun er 2 år. Når jeg finder på noget hyggeligt med hende i weekenderne, deltager han aldrig. Han opfører sig mest af alt som en teenager. Hvordan får jeg ham til at være en del af familien?
Kære Julie Sikken da et pattebarn du har fået. - Ja, jeg mener ikke din datter, men din kæreste. Jeg kan overhovedet ikke se, at du skal finde dig i den opførsel. Du skal forlange, at din kæreste træder ind i rollen som far. Vi lever i 2021, og en far kan ikke længere nøjes med at forsørge, mens mor sørger for resten. Du går formentlig også på arbejde. Hvis han ikke kan indse det, synes jeg, du alvorligt skal overveje, om det er ham, du vil leve resten af dit liv med. Du skal også tage hensyn til din datter, for jeg tror, det er værre at have en udeltagende far end at være skilsmissebarn. Men lad os se, om du ikke kan få ham til at forstå alvoren, hvis du begynder at stille krav.